b'\n_START_ARTICLE_\nPro Football Hall of Fame\n_START_SECTION_\nValintaprosessi\n_START_PARAGRAPH_\nHall of Fame -ehdokkaat valitsee 44-j\xc3\xa4seninen valitsijakomitea (engl. Board of Selectors), joka koostuu l\xc3\xa4hinn\xc3\xa4 yhdysvaltalaisista urheilutoimittajista. Aiempina vuosina on valittu v\xc3\xa4hint\xc3\xa4\xc3\xa4n kaksi mutta ei enemp\xc3\xa4\xc3\xa4 kuin kuusi uutta Hall of Famen j\xc3\xa4sent\xc3\xa4. Vuodesta 2008 l\xc3\xa4htien valitaan v\xc3\xa4hint\xc3\xa4\xc3\xa4n nelj\xc3\xa4 ja korkeintaan seitsem\xc3\xa4n j\xc3\xa4sent\xc3\xa4, joista korkeintaan viisi voi olla modernin ajan eli vuoden 1982 j\xc3\xa4lkeen uransa p\xc3\xa4\xc3\xa4tt\xc3\xa4nytt\xc3\xa4 kandidaattia ja kaksi ennen vuotta 1982 aktiiviuransa p\xc3\xa4\xc3\xa4tt\xc3\xa4nytt\xc3\xa4 seniorikandidaattia._NEWLINE_Komitean on otettava huomioon ainoastaan pelaajan ammattilaisuran pelilliset meriitit ja h\xc3\xa4nen panoksensa lajiin omalla aikakaudellaan. Teoriassa jokainen pelaaja voidaan asettaa ehdokkaaksi sen j\xc3\xa4lkeen, kun h\xc3\xa4nen peliuransa p\xc3\xa4\xc3\xa4ttymisest\xc3\xa4 on kulunut viisi vuotta. Uransa p\xc3\xa4\xc3\xa4tt\xc3\xa4neill\xc3\xa4 valmentajilla karanteeniaikaa ei ole, ja omistajat tai muut joukkueiden merkkihenkil\xc3\xb6t voivat tulla valituksi jo aktiiviaikanaan.\n_START_SECTION_\nModernin ajan (1982\xe2\x80\x93) ehdokkaat\n_START_PARAGRAPH_\nAlustava Hall of Fame -ehdokasluettelo nimet\xc3\xa4\xc3\xa4n jokaisen vuoden elokuussa. Valitsijakomitea rajaa t\xc3\xa4st\xc3\xa4 noin 100-150 pelaajan luettelosta syksyn aikana posti\xc3\xa4\xc3\xa4nestyksell\xc3\xa4 marraskuuhun menness\xc3\xa4 noin kaksikymment\xc3\xa4 semifinalistia. Seuraavan vuoden tammikuussa, uuden \xc3\xa4\xc3\xa4nestyskierroksen j\xc3\xa4lkeen, ilmoitetaan lopulliset 15 eniten \xc3\xa4\xc3\xa4ni\xc3\xa4 saanutta Hall of Fame -finalisteiksi. Joka vuosi finalisteiksi p\xc3\xa4\xc3\xa4tyy 15 entist\xc3\xa4 pelaajaa, valmentajaa tai NFL-vaikuttajaa ammattilaisuransa meriittien perusteella._NEWLINE_Valitsijakomitea kokoontuu vuosittain aina p\xc3\xa4iv\xc3\xa4\xc3\xa4 ennen Super Bowlia valitsemaan Hall of Fame -kunniamaininnan saavat pelaajat. Komitea \xc3\xa4\xc3\xa4nest\xc3\xa4\xc3\xa4 suljetulla lippu\xc3\xa4\xc3\xa4nestyksell\xc3\xa4 ensin 15 finalistin joukosta kymmenen ehdokasta jatkokierrokselle, jolla ehdokkaiden m\xc3\xa4\xc3\xa4r\xc3\xa4 rajataan edelleen viiteen ehdokkaaseen. Tullakseen lopulta valituksi Hall of Fameen jokaisen viiden j\xc3\xa4ljelle j\xc3\xa4\xc3\xa4neen ehdokkaan on saatava 80 prosentin enemmist\xc3\xb6 komitean viimeisess\xc3\xa4, yksinkertaisessa "jaa-ei"-\xc3\xa4\xc3\xa4nestyksess\xc3\xa4.\n_START_SECTION_\nSenioriehdokkaat (ennen vuotta 1982 uransa p\xc3\xa4\xc3\xa4tt\xc3\xa4neet)\n_START_PARAGRAPH_\nValitsijakomitean yhdeks\xc3\xa4n j\xc3\xa4sent\xc3\xa4 muodostavat alikomitean (engl. Seniors Committee), joka seuloo mahdollisia ehdokkaita seniorikiinti\xc3\xb6st\xc3\xa4, johon kuuluvat kaikki ennen vuotta 1982 uransa p\xc3\xa4\xc3\xa4tt\xc3\xa4neet pelaajat. Kaksi elokuussa nimetty\xc3\xa4 senioriehdokasta ei en\xc3\xa4\xc3\xa4 semifinaalivaiheessa kilpaile \xc3\xa4\xc3\xa4nist\xc3\xa4 muiden modernin ajan ehdokkaiden kanssa, vaan heid\xc3\xa4t tuodaan suoraan lopulliseen \xc3\xa4\xc3\xa4nestykseen. Super Bowlia edelt\xc3\xa4v\xc3\xa4n\xc3\xa4 \xc3\xa4\xc3\xa4nestysp\xc3\xa4iv\xc3\xa4n\xc3\xa4 komitea \xc3\xa4\xc3\xa4nest\xc3\xa4\xc3\xa4 esivalinnassa seulotun kahden senioriehdokkaan nimityksest\xc3\xa4 yksinkertaisella "jaa-ei"-\xc3\xa4\xc3\xa4nestyksell\xc3\xa4, jossa 80 prosentin kannatus johtaa Hall of Fame -valintaan.\n_START_SECTION_\nValintaseremonia\n_START_PARAGRAPH_\nJuhlallinen Hall of Fame -seremonia j\xc3\xa4rjestet\xc3\xa4\xc3\xa4n joka vuosi hein\xc3\xa4kuun lopussa tai elokuun alussa. Cantonissa on t\xc3\xa4ll\xc3\xb6in koko viikon kest\xc3\xa4v\xc3\xa4 festivaali Hall of Famen ja valittujen kunniaksi, ja se huipentuu Hall of Fame -valintaseremoniaan. Tunteikkaaseen ohjelmaan kuuluu jokaisen valitun pelaajan kiitospuheen lis\xc3\xa4ksi my\xc3\xb6s erikseen nimetyn henkil\xc3\xb6n puhe, jonka sanoin pelaaja saatellaan Hall of Famen j\xc3\xa4seneksi. Seremoniassa paljastetaan my\xc3\xb6s pelaajan pronssiin valettu rintakuva, joka saa valintaj\xc3\xa4rjestyksen mukaan m\xc3\xa4\xc3\xa4r\xc3\xa4ytyv\xc3\xa4n paikkansa n\xc3\xa4yttelyhallista. Merkkin\xc3\xa4 j\xc3\xa4senyydest\xc3\xa4 pelaaja on oikeutettu k\xc3\xa4ytt\xc3\xa4m\xc3\xa4\xc3\xa4n beigenv\xc3\xa4rist\xc3\xa4 pikkutakkia, jossa on Hall of Fame -logo._NEWLINE_Muutama p\xc3\xa4iv\xc3\xa4 seremonian j\xc3\xa4lkeen NFL j\xc3\xa4rjest\xc3\xa4\xc3\xa4 my\xc3\xb6s Pro Football Hall of Fame Gamen, joka on osa nelj\xc3\xa4n kierroksen n\xc3\xa4yt\xc3\xb6sotteluita ennen varsinaisen runkosarjan alkua._NEWLINE_Hall of Fameen valitut pelaajat eiv\xc3\xa4t edusta mit\xc3\xa4\xc3\xa4n tietty\xc3\xa4 joukkuetta. Kaikki joukkueet, joita pelaaja on uransa aikana edustanut, ilmoitetaan tasavertaisina museossa. Hall of Fameen p\xc3\xa4\xc3\xa4sy on kunnianosoitus yksil\xc3\xb6lle, joka on osoittanut joukkuelajissa poikkeuksellista taitoa ja ollut aikanaan paras vertaistensa joukossa.'